# Forslag fra IT-Branchen vedr. data

National datastrategi

Data er afgørende for at udnytte nye teknologier som kunstig intelligens og skabe innovative digitale løsninger til at forbedre vores liv.

IT-Branchen foreslår, at der udarbejdes en samlet datastrategi for Danmark på tværs af offentlige myndigheder, der sætter Danmark i front med høje digitale ambitioner og skaber rum for innovation.

I Danmark har vi en lang tradition for offentlig dataindsamling og har opbygget verdensførende registre inden for bl.a. sundhedsdata med data af høj kvalitet.

På trods af at der indsamles store mængder data hver dag i både statslig, regionalt og kommunalt regi har Danmark ikke en opdateret og tidssvarende datastrategi. Vi går derfor glip af nogle oplagte muligheder for at skabe mere velfærd, effektivitet, vækst og nye jobs.

En samlet datastrategi vil gøre det muligt fra politisk hold at udstikke, hvilke målsætninger der kan understøttes af en datadreven innovationstilgang, så vi bedre og mere effektivt kan udvikle Danmarks vækst og velfærd.

Tilsvarende vil en samlet strategi også kunne sikre en mere ensartet tilgang til dataindsamling og datadeling for alle offentlige instanser.

Derudover er der et stort behov for at analysere hvilke offentlige data, herunder anonymiserede data, der sikkert kan frigives til borgere og danske virksomheder til udvikling af nye forretningsprodukter og services, som det f.eks. er sket med frikøbet af DMI’s vejrdata.

Konkrete initiativer:

1. Der udarbejdes en samlet datastrategi for Danmark på tværs af offentlige myndigheder, der sætter Danmark i front med høje digitale ambitioner og skaber rum for innovation.
2. Som del af datastrategien øremærkes der en pulje til at styrke SMV’ernes arbejde med indsamling, bearbejdning og brug af data i forbindelse med nye teknologier, som f.eks. AI.

Sikker og ansvarlig frigivelse af alle offentlige data til innovation

Danmark ligger inde med en lang række værdifulde data, som forsvarligt brugt kan skabe ny vækst og arbejdspladser.

IT-Branchen foreslår, at der systematisk kortlægges og aftales en plan for sikkert og ansvarligt at frigive og gøre alle offentlige data tilgængelige for innovation, forskning og konkrete løsninger.

Som nævnt tidligere har Danmark en lang tradition for offentlig dataindsamling og har opbygget verdensførende registre med data af høj kvalitet.

Der deles allerede mange offentlige data med private, men der skabes ikke nok innovation med udgangspunkt i de data der udstilles.

Det skyldes blandt andet, at der mangler overblik over hvor man kan finde data, men også at nogle af de mest værdifulde data inden for bl.a. sundhedsområdet er personfølsomme og derfor ikke deles.

Der findes dog flere løsninger, hvor data kan frigives under hensyn til privatlivsbeskyttelsen. For det er selvfølgeligt helt centralt, at udstilling af offentlige data må ikke ske på bekostning af privatlivsbeskyttelsen.

For eksempel kan personfølsomt data frigives efter at være gjort anonyme eller syntetiske, så data om den enkelte borger ikke kan genskabes. Det gælder fx data på sundhedsområdet.

Det er afgørende at understrege, at virksomhederne ingen interesse har i at arbejde med personfølsomme data, men at det er mønstrene og sammenhængene i store datamængder, der kan bruges til at skabe nye virksomheder og løsninger til gavn for dansk vækst og arbejdspladser.

Konkrete initiativer:

1. Der udarbejdes en oversigt over hvilke offentlige data der endnu ikke er frigivet, herunder hvilke der kræver anonymisering for at blive frigivet. Oversigten skal inkludere omkostninger ved frigivelse.
2. Der etableres en bølgeplan for frigivelse af offentlige data, der sikrer, at alle offentlige data er udstillet inden 2025. Data frigives i et standardiseret og brugervenligt format. Prioritering af rækkefølge af frigivelse af data bør ske i et tæt samarbejde mellem myndigheder og erhvervslivet.
3. Information om hvordan man tilgår offentlige data skal samles på en portal, hvorfra der vejledes i hvordan data kan tilgås og under hvilke forudsætninger data kan anvendes. Det bør endvidere afsættes ressourcer til en vejledningsfunktion, hvor man kan få ekspertviden til håndtering af konkrete forespørgsler.

Borgeren har styr på egen data

De fleste borgere har ikke et overblik over alle de data, der er indsamlet om dem af forskellige myndigheder.

IT-Branchen foreslår, at der etableres en portal, der giver borgerne afgang til at se jeres egen data samt at administrere deling af data.

Der findes i dag ikke et samlet sted, hvor man som borger kan få et overblik over, hvilke data det offentlige har indsamlet om en. Samtidig har borgerne heller ikke mulighed for selv at administrere sin egen data, for eksempel ved at give tredjepart adgang til disse data.

Da mange borgerne har meget forskellige ønsker til hvad deres data må bruges til, vil det forventeligt styrke datadelingen samt befolkningens tillid til det offentliges anvendelse af deres data, hvis de selv styrer dette.

Konkrete initiativer:

1. Der etableres portal, hvorfra borgerne kan se hvilke data det offentlige har registreret om dem, samt hvilke myndigheder der han adgang til at se disse data (lovbestemt). Finansiering af etableringen af portalen samt drift forventes af ligge ud over rammen for digitaliseringsfonden.
2. Der etableres en samtykkeoversigt på portalen, hvorfra borgerne kan se og administrere hvem der har adgang til deres data. Der skal også være muligt at give adgang til 3. part. Defaultindstillinger skal sikre privatlivsbeskyttelse, men samtidig understøtte forsker- og innovationsadgang.